จับตาการประชุม กนง.วันนี้ 3 โบรกฯ ฟันธงคงดอกเบี้ยแน่นอน!
จับตาการประชุม กนง.วันนี้ (8 ก.พ.) 3 โบรกเกอร์ฟันธงคงอัตราดอกเบี้ยแน่นอน! หลังมองอัตราเงินเฟ้อโดยรวมยังอยู่ในระดับต่ำ-ภาวะเศรษฐกิจโลกยังเปราะบาง
8 ก.พ. 2560

จับตาการประชุม กนง.วันนี้ (8 ก.พ.) 3 โบรกเกอร์ฟันธงคงอัตราดอกเบี้ยแน่นอน! หลังมองอัตราเงินเฟ้อโดยรวมยังอยู่ในระดับต่ำ-ภาวะเศรษฐกิจโลกยังเปราะบาง
ผู้สื่อข่าวรายงานว่า ในวันนี้ (8 ก.พ.) จะมีการประชุมคณะกรรมการนโยบายการเงิน (กนง.) ถึงแนวทางการปรับอัตราดอกเบี้ย โดยมีการคาดการณ์กันว่ากนง.จะคงดอกเบี้ยที่ 1.50%
ด้าน บล.กรุงศรี ระบุในบทวิเคราะห์ โดยคาดว่าที่ประชุมคณะกรรมการนโยบายการเงิน (กนง.) จะยังคงอัตราดอกเบี้ยไว้ที่ระดับ 1.5% ตามเดิมและคาดว่าจะคงอัตราดอกเบี้ยที่ระดับ 1.5% ไปจนถึงสิ้นปีนี้ โดยมีเหตุผลสนับสนุนคือ อัตราเงินเฟ้อโดยรวมยังอยู่ในระดับต่ำแม้ล่าสุดอัตราเงินเฟ้อทั่วไปจะเพิ่มขึ้น 1.55% สูงสุดในรอบ 28 เดือน แต่ก็ยังอยู่ในกรอบเงินเฟ้อเป้าหมายของ ธปท.ที่ 2.5%+/- 1.5% และภาวะเศรษฐกิจโลกยังมีความเปราะบางทำให้เศรษฐกิจไทยยังมีความเสี่ยงโดยเฉพาะภาคส่งออก ดังนั้นการฟื้นตัวของเศรษฐกิจไทยยังจำเป็นที่จะต้องใช้การดำเนินนโยบายที่สอดคล้องกันทั้งนโยบายการเงินและนโยบายการคลัง
ขณะเดียวกัน บล.เคทีบี (ประเทศไทย) ระบุในบทวิเคราะห์ว่า ทิศทางตลาดหุ้นไทยวันนี้ ภาพใหญ่ๆ จะผันผวน เพราะรอดูปัจจัยภายนอก นักลงทุนส่วนใหญ่น่าจะรอดูทิศทางตลาดต่างประเทศ รวมถึงราคาหุ้นกลุ่มสินค้าโภคภัณฑ์ ว่าจะมีการดีดกลับขึ้นมาได้หรือไม่ สำหรับการประชุม กนง.ตลาดคาดว่าจะคงดอกเบี้ยนโยบาย ไว้ที่ 1.50% ซึ่งผลการประชุมไม่น่าจะมีผลต่อตลาดมากนัก
อีกทั้ง บล.ธนชาต ระบุในบทวิเคราะห์ว่า น้ำมันดิบ Brent -1.2% กดดันกลุ่ม Commodity ต่อวันนี้ แนวรับ 1,572 จุดแต่ยังมอง “บวก” ระยะสัปดาห์ต่อไปเป้าหมาย 1,620 หรือ 1,650 จุด สำหรับการประชุม กนง.วันนี้ คาดคงดอกเบี้ยนโยบายที่ 1.50% แต่แนวโน้มการขึ้นดอกเบี้ยในช่วงปลายปีนี้จะเป็นปัจจัยบวกต่อหุ้นกลุ่มธนาคารขนาดใหญ่ อย่าง KBANK TMB (แนะนำ “ซื้อ” เข้าพอร์ต Siam Senses วันนี้)
 